วรชาติ ทวยเจริญ เอ้มดี ฟินเน็กซ์ แอ๊ดไวเซอรี่
&#8220;วรชาติ ทวยเจริญ&#8221; กรรมการและกรรมการผู้จัดการ บริษัท ฟินเน็กซ์ แอ๊ดไวเซอรี่
20 ส.ค. 2554

“วรชาติ ทวยเจริญ” กรรมการและกรรมการผู้จัดการ บริษัท ฟินเน็กซ์ แอ๊ดไวเซอรี่
โดย..เจียรนัย อุตะมะ 
บริษัทที่ปรึกษาการเงิน ที่สร้างผลงานเตะตานักลงทุน โดยหุ้นเข้าใหม่ที่เป็นผลงานของเขาในช่วง 12 ปีนี้ที่เลื่องชื่อ อาทิ บริษัท ไซเบอร์แพลนเน็ต อินเตอร์แอคทีฟ บริษัท กันกุล เอ็นจิเนียริ่ง บริษัท ยูเนี่ยน อินทราโก้ (UIC) และบริษัท สาลี่ คัลเล่อร์ (COLOUR) โดยเฉพาะสองบริษัทหลังที่สร้างผลตอบแทนจากการลงทุนให้นักลงทุนอย่างมาก
ในวัย 43 ปี เขาดำรงสถานะเป็นเจ้าของกิจการและผู้บริหารสูงสุดขององค์กรแห่งนี้กว่า 3 ปีแล้ว จากจุดเริ่มต้นที่ก่อตั้งกิจการในปี 2551 ช่วงวิกฤตการณ์แฮมเบอร์เกอร์และวิกฤตการเมืองในประเทศพอดี จนถึงบัดนี้กิจการเพิ่งเริ่มอยู่ตัวคือรายได้ครอบคลุมค่าใช้จ่าย เพราะผลงานเริ่มออกมาเต็มๆ เมื่อปี 2553 
คงไม่ใช่เรื่องง่ายนักที่วาณิชธนกรจะตัดใจจากสภาพมนุษย์ทองคำ กระโดดออกมาตั้งกิจการที่ปรึกษาทางการเงินเอง เพราะมีความเสี่ยง
“วรชาติ” เล่าว่า ก่อนมาตั้งบริษัทตำแหน่งสุดท้ายเป็นผู้ช่วยกรรมการผู้จัดการ บริษัทหลักทรัพย์ (บล.) บีฟิท ตอนแรกก็กังวลว่าจะทำได้อย่างไร ใครจะขายหุ้นให้ แต่ภายหลังได้ร่วมงานกับบริษัท แอสเซท โปร แมเนจเม้นท์ ของ “สมภพ ศักดิ์พันธ์พนม” ที่เป็นทั้งเจ้าของและประธานเจ้าหน้าที่บริหาร แล้วทำให้มั่นใจได้ว่ามีทางเป็นไปได้ เพราะมีจุดขายที่ชัดเจนว่าเน้นหุ้นเข้าจดทะเบียนในตลาดหลักทรัพย์เป็นหลัก
 




“ข้อดีของบริษัทที่ปรึกษาทางการเงินที่ไม่ใช่ บล. คือสามารถเลือกอันเดอร์ไรต์หรือผู้จัดจำหน่าย และรับประกันการจำหน่ายหุ้นที่เหมาะสมกับลูกค้าเราได้”
ช่วงตั้งบริษัทปี 2551 เขานำทีมวาณิชธนกรจาก บล.บีฟิท ออกมาร่วมทีมรวมเขาเป็น 5 คน โดยเขาและภรรยาถือหุ้น 95% ที่เหลือเป็นส่วนของเพื่อนซึ่งเป็นนักกฎหมาย จนกระทั่งปัจจุบันทีมงานขยายเป็น 7 คน
3 ปีที่ผ่านมา แม้เผชิญวิกฤต 2 ปีเต็ม แต่บริษัทมีธุรกรรมเป็นที่ปรึกษาทางการเงินอย่างต่อเนื่อง หากตลาดหุ้นยังไม่เอื้ออำนวยต่อการเข้าตลาด บริษัทได้แนะนำให้ชะลอออกไปก่อน
“ลูกค้าระยะแรกเกิดจากสายสัมพันธ์ที่ต่อเนื่องมาจากช่วงสมัยอยู่บีฟิท แต่ปัจจุบันลูกค้าของเราเป็นลูกค้าที่บอกต่อกันมา”
สำหรับบริษัทที่ปรึกษาทางการเงินปัจจุบันที่ไม่ใช่ บล. นอกจากบริษัท แอสเซท โปร แมเนจเม้นท์ และเอ็มดี ฟินเน็กซ์ แอ๊ดไวเซอรี่ แล้วยังมีแคปปิตอล พลัส แอดไวซอรี่ และเจดี พาร์ทเนอร์
“วรชาติ” คาดว่าปีนี้มีการนำบริษัทเข้าตลาดหุ้นอีก 2 บริษัท และปีหน้าอีก 3 บริษัท เขาเชื่อว่าในอนาคตจะมีหุ้นเข้าตลาดหลักทรัพย์ เอ็ม เอ ไอ (mai) มากกว่าตลาดหลักทรัพย์แห่งประเทศไทย (SET) เพราะบริษัทขนาดใหญ่ส่วนใหญ่เข้าจดทะเบียนกันหมดแล้ว
เขาเล่าว่า หน้าที่ของที่ปรึกษาทางการเงินต้องทำงานใกล้ชิดลูกค้า โดยกว่าจะนำบริษัทเข้าตลาดหุ้นได้ต้องใช้เวลาเตรียมการนานถึง 13 ปี ตั้งแต่ปรับโครงสร้างธุรกิจจนกระทั่งเข้าจดทะเบียนได้
“เราสามารถทำงานได้เต็มที่ ไม่กดดันเรื่องรายได้ เพราะเป็นเจ้านายตัวเอง จึงเน้นคุณภาพ ทำตามความฝันเต็มที่ เลือกลูกค้าได้เต็มที่ ต้องเป็นธุรกิจที่น่าสนใจ มีจุดขาย มีอัตราเติบโตกำไรสูง หากขนาดบริษัทยังไม่เหมาะสมจะแนะนำให้กู้เงินและรอจังหวะ ต้องทำความเข้าใจกันเรื่องวัฒนธรรมในการทำงานต้องคล้ายกัน”
“วรชาติ” จบปริญญาตรีคณะสถิติศาสตร์ มหาวิทยาลัยธรรมศาสตร์ ปริญญาโทคณะบริหารธุรกิจ การเงิน มหาวิทยาลัยเซนต์หลุยส์ สหรัฐ จากนั้นเริ่มงานแรกเป็นวาณิชธนกรที่บริษัทเงินทุนหลักทรัพย์ (บงล.) ไทยฟูจิ ตั้งแต่ตลาดหุ้นบูมช่วงปี 2536 จนตลาดหุ้นวายปี 2542 ผลงานคือ นำบริษัท หมู่บ้านปรีชากรุ๊ป เข้าตลาด 
การงานก้าวหน้าเติบโตจนขึ้นเป็นผู้จัดการฝ่ายวาณิชธนกิจ แล้วย้ายมาเป็นผู้จัดการฝ่ายวาณิชธนกิจ บล.แอ๊ดคินซัน ได้ทำงานสำคัญคือ นำบริษัท ทราฟฟิกคอร์นเนอร์ เข้าตลาดหุ้น
จากนั้นไปเป็นผู้จัดการอาวุโสฝ่ายวาณิชธนกิจ บล.ไอบี นำบริษัท ทราฟฟิกคอร์นเนอร์ เข้าตลาด อยู่ได้ 12 ปีเปลี่ยนที่ไปเป็นผู้อำนวยการอาวุโส บล.ซีมิโก้ ช่วงปี 2546-2549 ที่นี่เขานำบริษัทเหล็กเข้าตลาดมากมายทั้งบริษัท เอเซีย เมทัล บริษัท เพิ่มสินสตีลเวิคส์ บริษัท ที.กรุงไทยอุตสาหกรรม เป็นต้น แล้วย้ายมาเป็นผู้ช่วยกรรมการผู้จัดการ บล.บีฟิท ก่อนพบลู่ทางตั้งธุรกิจจากต้นแบบของเขา “สมภพ ศักดิ์พันธ์พนม” แห่งบริษัท แอสเซท โปร แมเนจเม้นท์ และกลายเป็นพันธมิตรกันจนถึงบัดนี้
งานบริษัทที่ปรึกษาทำให้ “วรชาติ” มีเวลาส่วนตัวน้อยลง เพราะงานที่หนักหน่วงกว่าต้องดูแลลูกค้าอย่างใกล้ชิดต้องส่งงานตามกำหนด ทำให้เขาไม่มีเวลาว่างมากนักที่จะไปตีเทนนิสอย่างที่เคยเป็น
อย่างไรก็ตาม ถ้าเป็นวันหยุดเสาร์อาทิตย์ เขาชอบขลุกอยู่กับครอบครัวที่ลูกสาวที่ยังเล็กเพียง 1 ขวบ 8 เดือน เพราะภรรยาก็เป็นสาวทำงาน ในฐานะทันตแพทย์ โรงพยาบาลเทพธารินทร์
แฟมิลีแมนอีกแล้ว...